Een dood, 14 beseer toe taxi, vragmotor botsFoto: ER24. Een persoon is dood en 14 ander beseer ná ŉ botsing Dinsdagoggend tussen ŉ taxi en ŉ vragmotor. Die taxi het volgens berigte teen die agterkant van die vragmotor gebots. Russel Meiring, woordvoerder van ER24, het gesê die voorval het op die aansluiting van die N14 en R563 in Oak Tree in Krugersdorp plaasgevind. ER24-paramedici het saam met ander nooddienste by die toneel opgedaag en die vragmotor naby die aansluiting aangetref terwyl die wrak van die taxi aan die kant van die pad gelê het. “Dit wil voorkom of die insittendes reeds uit die taxi verwyder is. Hulle is aangetref waar hulle rondom die voertuig gelê het.” Drie mense was in ŉ kritieke toestand en 12 ander gering tot matig beseer. “Die drie kritiek beseerdes is op die toneel behandel, maar ongelukkig het een van hulle daar aan veelvuldige beserings beswyk en is dood verklaar,” het Meiring gesê. Die oorblywende twee kritiek beseerdes is per mediese helikopter na nabygeleë hospitale gehaas vir noodbehandeling. Die ander beseerdes is per ambulans na nabygeleë hospitale vervoer. Die polisie ondersoek die voorval. Foto: ER24.